
На основу члана 138. став 1. Устава Републике Србије
 и члана 37. Закона о Заштитнику грађана
 у испитном поступку оцене законитости и правилности рада Републичког геодетског завода, Службе за катастар непокретности Звездара покренутом по притужби АА из … поднетој преко адв. ББ из …, након окончаног испитног поступка Заштитник грађана је сачинио следећи

ИЗВЕШТАЈ  СА  ПРЕПОРУКАМА 

Дана 24. 04. 2023. године, Заштитник грађана примио  је притужбу адв. ББ из …, ул. … бр. …, коју је поднела као пуномоћница АА из … изражавајући незадовољство радом Републичког геодетског завода, Службе за катастар непокретности Звездара.

Притужбом је указано да је решењем Службе за катастар непокретности Звездара број 952-…/2012 од 19. 08. 2020. године, које је пуномоћница притужиоца примила 10. 09. 2020. године, одбијен захтев АА за провођење промене у бази катастра непокретности КО Звездара, који се односи на исправку у погледу уписа непокретности-гараже на кат. парцели …/1 и на исправку обележавања граница кат. парцела …/1 и …/7 КО Звездара, као неоснован.

Даље, пуномоћница притужиоца истакла је да је против наведеног решења Службе за катастар непокретности Звездара, понела жалбу која је предата поштом 18. 09. 2020. године. Након више покушаја да добије информацију у којој се фази налази другостепени поступак по предметној жалби, пуномоћница притужиоца добила је информацију да је предмет архивиран 07. 10. 2020. године. 

По примљеној информацији о статусу предмета, пуномоћница притужиоца обратила се Служби за катастар непокретности Звездара писаним путем, по ком обраћању је добила акт Службе број 952-…/2020 од 22. 04. 2022. године, којим је обавештена да је жалба против решења број 952-…/2012 неблаговремена, као и да све исправке на наведено решење може остварити подношењем новог захтева као захтева за исправку грешке.
Оцењујући наводе из притужбе и приложену документацију, Заштитник грађана је донео закључак о покретању испитног поступка оцене законитости и правилности рада Републичког геодетског завода, Службе за катастар непокретности Звездара 3112-665/23 дел. бр. 11109 од 10. 05. 2023. године и од наведене Службе затражио обавештење о поступању по жалби АА поднетој преко адв. ББ из …, против решења Службе за катастар непокретности Звездара број 952-…/2012 од 19. 08. 2020. године.
Републички геодетски завод, Служба за катастар непокретности Звездара је актом број 952-…/2022 од 17. 05. 2023. године, доставила изјашњење којим је Заштитник грађана обавештен да је увидом у службену евиденцију утврђено да је дана 19. 08. 2020. године, поступајући по другостепеном решењу Републичког геодетског завода број 952-…/2018 од 10. 12. 2019. године, Служба за катастар непокретности Звездара у поновном поступку донела решење број 952-…/2012 којим се одбија захтев као неоснован.
Решење Службе за катастар непокретности Звездара број 952-…/2012 од 19. 08. 2020. године, послато је дана 08. 09. 2020. године, на адресу адв. ББ у …, ул. … бр. …, која је исто запримила 10. 09. 2020. године, а затим путем поште дана 18. 09. 2020. године, уложила жалбу на исто.
Жалба на решење број 952-…/2012 од 19. 08. 2020. године, изјављена од стране адв. ББ дана 18. 09. 2020. године, запримљена је у Службу за катастар непокретности Звездара дана 21. 09. 2020. године, као допуна предмета 952-…/2012.

Приликом распоређивања пристиглих захтева тј. допуна, утврђено је да је решење Службе за катастар непокретности Звездара број 952-…/2012 од 19. 08. 2020. године, постало коначно 17. 09. 2020. године, што је констатовано службеном белешком 22. 09. 2020. године, у којој је наведено да је жалба неблаговремена и да је потребно отворити вануправни предмет, да би се одговорило по жалби.

Дана 23. 09. 2020. године, отворен је вануправни предмет 952-…/2020 по ком је Адвокатској канцеларији адв. ББ одговорено по жалби.
***

Имајући у виду напред предочено чињенично стање, Заштитник грађана сматра да се приликом оцене законитости и правилности рада Републичког геодетског завода, Службе за катастар непокретности Звездара морају узети у обзир релевантне одредбе Устава РС
, Закона о општем управном поступку
 као и Закона о поступку уписа у катастар непокретности и водова
  и Закона о државној управи
.
Чланом 36. став 2. Устава Републике Србије прописано је да свако има право на жалбу или друго правно средство против одлуке којом се одлучује о његовом праву, обавези или на закону заснованом интересу.
Чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности). 
Чланом 13. став 1. Закона о општем управном поступку прописано је да против решења донесеног у првом степену, односно ако орган у управној ствари није одлучио у прописаном року, странка има право на жалбу, ако законом није друкчије прописано. 

Чланом 42. Закона о поступку уписа у катастар непокретности и водова прописано је да је против решења донетог у првом степену, без обзира да ли је донето по службеној дужности или по захтеву странке, странка може преко надлежне Службе изјавити жалбу Заводу, у року од осам дана од дана достављања решења.
Чланом 43. Закона о поступку уписа у катастар непокретности и водова прописано је да ће Служба у року од седам дана од дана пријема жалбу:

1) одбацити, ако утврди да није благовремена, да није дозвољена, да ју је поднело неовлашћено лице или да није уређена у накнадно остављеном року од осам дана; или
2)  усвојити, а ожалбено решење поништи и донети ново решење ако утврди да је жалба основана.

Ако нађе да нема места поступању у складу са ставом 1. овог члана, Служба ће у истом року жалбу са списима предмета доставити Заводу на даљи поступак. Против решења из става 1. тач. 1) и 2) овог члана може се изјавити жалба Заводу у року од осам дана од дана достављања решења. По жалби из става 3. овог члана одлучује Завод који, ако сматра да је жалба основана, истовремено одлучује и о жалби која је била одбачена.

Изузетно од ст. 1. и 2. овог члана, ако би усвајање жалбе могло неповољно да утиче на права и интересе лица у чију корист је дозвољен упис, односно лица уписаног у катастру на тој непокретности, жалба се доставља на одговор том лицу, које је дужно да одговор на жалбу достави Служби у року од осам дана, а рок за поступање из става 1. овог члана се рачуна од истицања рока за достављање одговора на жалбу.

Чланом 9. Закона о државној управи прописано је да су органи управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се  и њима постижу сврха и циљ закона.
***
На основу спроведеног испитног поступка, сагледавањем садржине притужбе, примљеног изјашњења Републичког геодетског завода, Службе за катастар непокретности Звездара и расположиве документације, Заштитник грађана је утврдио следеће:
Служба за катастар непокретности Звездара поступила је супротно одредбама 43. Закона о поступку уписа у катастар непокретности и водова тако што је службеном белешком од 22. 09. 2020. године, констатовала да је жалба притужиоца од 18. 09. 2020. године, против решења Службе за катастар непокретности Звездара број 952-…/2012 од 19. 08. 2020. године, неблаговремена након чега је пуномоћницу притужиоца у форми вануправног акта обавестила о наведеном.
Органи управе увек делују у оквиру и на основу Устава, закона и других прописа и примењују правила и поступке прописане важећим прописима, старајући се да се одлука по сваком захтеву донесе у разумном року, без одлагања, а у сваком случају најкасније у законом предвиђеном року.
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Добра управа, сходно својим начелима и принципима, између осталог, подразумева да управа стручно и ефикасно одговара на захтеве грађана, да је окренута потребама грађана и њиховом испуњавању, да је отворена и доступна грађанима, да поступа са уважавањем и пажњом, да једнако поступа са грађанима у истим и сличним ситуацијама, као и да благовремено поступа по захтевима грађана. Приоритетна дужност органа и поступајућих службених лица да предузму све што је у њиховој моћи да право грађанина буде што пре остварено. 

Одсуство одлуке или друге процесне радње у поступку указује на грубо кршење принципа добре управе и правила управног поступка, а на штету остваривања и заштите права грађана.
Заштитник грађана подсећа да су сви носиоци јавних овлашћења дужни да обезбеде благовремено и ефикасно остваривање и заштиту права и правних интереса грађана. На тај начин окончава се несигурност у којој се странке налазе у погледу остваривања својих права и истовремено обезбеђује општа правна сигурност. 
***

Полазећи од цитираних прописа, начела добре управе, као и података до којих се дошло током спроведеног испитног поступка оцене правилности и законитости рада Службе за катастар непокретности Звездара, Заштитник грађана констатује да је у конкретном случају од стране контролисаног органа управе дошло до повреде цитираних прописа којим се уређује поступање првостепеног органа по поднетој жалби, на штету правних интереса подносиоца притужбе. 
Потребно је да Републички геодетски завод, Служба за катастар непокретности Звездара у оквиру својих законских овлашћења, применом одредби чл. 43. Закона о поступку уписа у катастар непокретности и водова, без одлагања спроведе поступак по жалби притужиоца од 18. 09. 2020. године, против решења Службе за катастар непокретности Звездара број 952-…/2012 од 19. 08. 2020. године. 
Републички геодетски завод, Служба за катастар непокретности Звездара упутиће писано извињење притужиоцу, због начињеног пропуста у раду у конкретном случају.

Републички геодетски завод, Служба за катастар непокретности Звездара обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Републички геодетски завод, Служба за катастар непокретности Звездара у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу, Служби за катастар непокретности Звездара, ул. 27. марта 43-45, 11211 Београд,
- копију Републичком геодетском заводу, Булевар војводе Мишића 39, 11040 Београд,
- пуномоћници притужиоца,

- у списе предмета.

� „Сл. гласник РС“, бр. 98/2006 и 115/2021


� „Сл. гласник РС“, бр. 105/2021


� „Сл. гласник РС“, бр. 98/2006 и 115/2021


� „Сл. гласник РС“, бр. 18/2016 и 95/2018 - аутентично тумачење


� „Сл. гласник РС“, бр. 41/2018, 95/2018, 31/2019 и 15/2020


� „Сл. гласник РС“, бр. 79/2002, 101/2007, 95/2010, 99/2014, 47/2018 и 30/2018 – др. закон





Делиградска 16,  11000 Београд
Тел.: 011 / 20-68-100       http://www.zastitnik.rs        e-mail: zastitnik@zastitnik.rs 
Делиградска 16,  11000 Београд
Телефон: (011) 2068 -100       www.zastitnik.rs        e-mail: zastitnik@zastitnik.rs 

[image: image1.png][image: image2.jpg]